**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh zákona, ktorým sa mení a dopĺňa zákon Národnej rady Slovenskej republiky č. 152/1995 Z. z. o potravinách v znení neskorších predpisov (ďalej len „návrh zákona“) na základe úlohy C.11 a C.12 uznesenia vlády Slovenskej republiky č. 400 z 24. júna 2020 a na základe úlohy č. 4 na mesiac september z PLÚ na rok 2021.

Návrhom zákona sa v zmysle úloh, ktoré návrh zákona plní, umožňuje predaj potravín po uplynutí dátumu minimálnej trvanlivosti, pričom sa posilňuje ochrana zdravia spotrebiteľa a trhu. Zároveň sa znižuje minimálna hranica pokuty pri opakovanom porušení povinností, za ktoré bola uložená pokuta. Zároveň dochádza k vypusteniu povinného dodržiavania podielu poľnohospodárskych produktov a potravín vyrobených v Slovenskej republike pri listinnej alebo elektronickej propagácií a marketingu, avšak prevádzkovateľ bude povinný uviesť percentuálny podiel slovenských výrobkov z celkovej ponuky v propagačnom letáku.

Návrh zákona bol predložený do dvoch pripomienkových konaní. Do druhého pripomienkového konania (LP/2021/278) bol opätovne predložený z dôvodu, že v rámci prvého pripomienkového konania (LP/2021/37) bolo uplatnených 70 pripomienok, z toho 39 zásadných. Na základe rozporových konaní boli po prvom pripomienkovom konaní rozpory s povinne pripomienkujúcimi subjektami odstránené, avšak podľa výsledkov rozporových konaní sa návrh zákona podstatne zmenil. Z uvedeného dôvodu bol návrh zákona podľa čl. 14 ods. 8 Legislatívnych pravidiel vlády SR opätovne predložený na pripomienkové konanie. K návrhu zákona v rámci druhého medzirezortného pripomienkového konania bolo vznesených 100 pripomienok, z toho 61 zásadných.

Návrh zákona nebude predmetom vnútrokomunitárneho pripomienkového konania.

Dátum nadobudnutia účinnosti sa navrhuje vzhľadom na dĺžku legislatívneho procesu na 1. december 2021. Nadobudnutie účinnosti zákona v tomto dátume poskytuje dostatočný priestor na uskutočnenie celého legislatívneho procesu a zabezpečenie legisvakačnej lehoty v súlade s § 19 ods. 5 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov.

Návrh bol predmetom pripomienkového konania, ktorého výsledky sú uvedené vo vyhodnotení pripomienkového konania.

Návrh zákona sa predkladá s rozporom s Ministerstvom práce sociálnych vecí a rodiny Slovenskej republiky, Konferenciou biskupov Slovenska, Republikovou úniou zamestnávateľov Slovenskej republiky, Slovenskou poľnohospodárskou a potravinárskou komorou, Coop Jednotou Slovensko, Slovenskou katolíckou charitou, Slovenskou alianciou moderného obchodu a Zväzom obchodu Slovenskej republiky. Rozpory sú podrobne uvedené vo vyhlásení o rozporoch.